Source: http://scripta.kotus.fi/visk/sisallys.php?p=561
Timestamp: 2020-07-02 13:24:41+00:00

Document:
VISK - § 561 Verbivastineellisten substantiivien erityispiirteitä
SISÄLLYS > RAKENNE > Substantiivit > Substantiivien luokkia > Verbivastineelliset substantiivit > § 561 Verbivastineellisten substantiivien erityispiirteitä
Verbivastineellisten substantiivien erityisluonne ilmenee siinä, että niiden laajennukset vastaavat tehtävältään ja usein muodoltaankin verbin määritteitä ja täydennyksiä; silti niillä on substantiivin distribuutio ja ne saavat kongruoivan adjektiivimääritteen: jatkuvalla tekemisellä, loputtomalla rakkaudella. Asetelmaan 98 on koottu prototyyppisten, verbikantaisten ja muiden verbivastineellisten substantiivien keskeisiä ominaisuuksia (» § 573 – 577, 587 – 591).
Asetelma 98: Verbivastineelliset ja prototyyppiset substantiivit
Substantiivityyppi
Verbikantainen,
erit. teonnimi Muu verbivastineellinen:
rakkaus, reaktio Prototyyppinen
subst: talo, tyttö
Monikko ei täysin yleistä ei täysin yleistä produktiivista
Saa tavan adverbin + – –
Adverbiaalin sijainti jäljessä ~ edessä jäljessä jäljessä
Genetiivimääritteen
tulkinta SUBJ ~ OBJ
(~ possessiivinen) possessiivinen ~ SUBJ
(~ OBJ) possessiivinen
Prototyyppisiä substantiiveja käytetään monikossa produktiivisesti, mutta verbivastineellisia ja varsinkin verbikantaisia teonnimiä rajallisemmin, monia lähinnä leksikaalistumissa (» § 225), esim. saada vihat päälleen; ministerin tulemiset ja menemiset; kuitenkin: Loukkaantumiset kuuluvat kuvaan (l). Prototyyppinen ja verbistä johtamaton verbivastineellinen substantiivi ovat samankaltaisia siinä, että ne eivät saa määritteeksi tavan adverbia (*kauniisti talo, *nopeasti rakkaus, *äkkiä reaktio) ja että paikallissijainen tai adpositiolausekkeen muotoinen adverbiaali esiintyy vain niiden jäljessä: artikkeli kieliopista, talo joen rannalla; rakkaus luontoon, kritiikki toisia kohtaan. Sen sijaan monet verbikantaiset teonnimet voivat saada määritteeksi tavan adverbin, esim. nopeasti juominen ~ juonti, ja paikallissijainen adverbiaali esiintyy sekä substantiivin edellä että jäljessä: lentoon lähtö, nousu huipulle (» § 590). Genetiivimääritteiden suhteen prototyyppiset substantiivit eroavat muista siinä, että ihmistarkoitteinen genetiivilauseke tulkitaan usein possessiiviseksi, esim. pojan kirja, kun taas verbistä johtamattomilla verbivastineellisilla possessiiviseksi tai subjekti‑, harvoin objektigenetiiviksi: pojan viha, lapsen toivo; toisten kritiikki. Verbikantaisilla tulkintavaihtoehdot ovat subjekti- ja objektigenetiivi, esim. naisen käyttäytyminen ~ käytös; lapsen hoitaminen ~ hoito, leksikaalistumissa usein possessiivinen: taiteenkerääjän maalaus (» § 573–577).
Huom. Verbikorrelaatitonkin substantiivi voi ilmaista tapahtumaa tai tilaa: Vammat aiheutuivat [tälleistä toisiin matkustajiin, penkkeihin ja tukiputkiin] (L); [Tämän hetken virallinen totuus Mannheimin puoluekokouksesta] on se, että – – (l); – – [päätähden ystävyys ohjaajan kanssa] rikkoutui, – – (l).

References: § 561
 § 561
 § 573
 § 225
 § 590
 § 573